PATVIRTINTA
Kretingos lopšelio-darželio „Pasaka“  direktoriaus 2026 m. rugsėjo 1 d.
	įsakymu Nr. V1-100

KRETINGOS LOPŠELIO-DARŽELIO „PASAKA“
2026–2027 M. M. PRIEŠMOKYKLINIO UGDYMO ORGANIZAVIMO TVARKOS APRAŠAS

I. BENDROSIOS NUOSTATOS

1. Kretingos lopšelio-darželio „Pasaka“ (toliau – Lopšelis-darželis) priešmokyklinio ugdymo organizavimo tvarkos aprašas (toliau – Tvarkos aprašas) nustato priešmokyklinio ugdymo organizavimo Lopšelyje-darželyje tvarką. Priešmokyklinis ugdymas vykdomas pagal Priešmokyklinio ugdymo bendrąją programą (toliau – Programa), patvirtintą Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“, vadovaujantis Lietuvos Respublikos švietimo įstatymu, Priešmokyklinio ugdymo tvarkos aprašu, patvirtintu Lietuvos Respublikos švietimo, mokslo ir sporto ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“, ir kitais priešmokyklinį ugdymą reglamentuojančiais teisės aktais.
2. Mokslo metai prasideda rugsėjo 1 d., baigiasi rugpjūčio 31 d.
3.Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme ir kituose priešmokyklinį ugdymą reglamentuojančiuose teisės aktuose.
II. BENDRIEJI PRIEŠMOKYKLINIO UGDYMO REIKALAVIMAI

4. Priešmokyklinis ugdymas:
4.1. pradedamas teikti vaikui, kai tais kalendoriniais metais iki balandžio 30 dienos jam sueina 5 metai; 
4.2. gali būti pradedamas teikti vaikui, kai jam tais kalendoriniais metais 5 metai sueina iki rugsėjo 1 dienos, švietimo, mokslo ir sporto ministro nustatyta tvarka įvertinus vaiko ugdymo ir ugdymosi poreikius, pažangą;
4.3. tėvai (globėjai) turi teisę kreiptis į pedagoginę psichologinę tarnybą arba švietimo pagalbos tarnybą (toliau kartu – Tarnyba), kurios aptarnavimo teritorijoje yra švietimo teikėjas, dėl vaiko, kuriam 5 metai sueina iki balandžio 30 d., brandumo ugdytis pagal priešmokyklinio ugdymo programą vertinimo. Rekomenduojama kreiptis ne anksčiau, nei vaikui sueina 4 metai 8 mėnesiai (atsižvelgiant į vaiko brandumo mokyklai įvertinimo testo taikymo galimybes). Tarnyba ne vėliau kaip per 20 darbo dienų, bet ne vėliau kaip iki rugpjūčio 31 d., nuo kreipimosi dienos pateikia rekomendacijas tėvams (globėjams) dėl vaiko pasirengimo mokytis; tėvai (globėjai), nusprendę pasinaudoti teise įvertinti vaiko brandumą ugdytis pagal priešmokyklinio ugdymo programą, į Tarnybą privalo kreiptis ne vėliau kaip iki rugpjūčio 1 d. imtinai;
4.4.vykdomas pagal Programą, kurios minimali trukmė per metus yra:
4.4.1. 640 valandų per metus;
4.4.2. 160 valandų per metus, jei gydytojų konsultacinė komisija (toliau – GKK) vaikui yra paskyrusi ugdymą namie 12 mėnesių;
4.4.3. 5 valandos per savaitę, jei GKK vaikui yra paskyrusi ugdymą namie ne trumpiau kaip 1 mėnesį;
4.4.4. 5 valandos per savaitę vaikui, sergančiam įvairiomis ligomis, besigydančiam medicininės reabilitacijos ir sanatorinio gydymo sveikatos priežiūros įstaigoje;
4.4.5. gali trukti dvejus metus, jeigu vaikui priešmokyklinis ugdymas buvo pradėtas teikti, kai jam tais kalendoriniais metais suėjo 5 metai, švietimo, mokslo ir sporto ministro nustatyta tvarka įvertinus vaiko ugdymo ir ugdymosi poreikius, pažangą.
5. Priešmokyklinio ugdymo organizavimo forma yra priešmokyklinio ugdymo grupė (toliau – Grupė).
5.1. pagal Programą vaikas gali būti ugdomas (ugdytis) šeimoje. Vaikų ugdymą (ugdymąsi) šeimoje tėvams (globėjams) padeda organizuoti valstybinė, savivaldybės, nevalstybinė ikimokyklinio ugdymo mokykla ir bendrojo ugdymo mokykla, kurios nuostatuose (įstatuose) įteisintas pavienio mokymosi forma ugdymosi šeimoje mokymo proceso organizavimo būdas, vadovaudamasi Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo.
5.2. medicininės reabilitacijos ir sanatorinio gydymo sveikatos priežiūros įstaigoje ugdymą organizuoja sanatorijos mokykla ar savivaldybės vykdomosios institucijos ar jos įgalioto asmens paskirta bendroji bendrojo ugdymo mokykla (toliau – Sanatorijos mokykla). Vaikai ugdomi grupėje, jei nesusidaro grupė, vaikas ugdomas individualiai.
6. Priešmokyklinio ugdymo organizavimo modelį sudaro grupės darbo ir veiklos ypatumų visuma: ugdymo vieta, trukmė, vaikui teikiamos paslaugos, ugdomoji kalba, grupėje dirbančių mokytojų, švietimo pagalbos specialistų, mokinio padėjėjų ir kitų darbuotojų skaičius:
6.1. 2026 m. rugsėjo 1 d. Lopšelyje-darželyje sukomplektuotos dvi priešmokyklinio ugdymo grupės ir dvi jungtinės grupės, kuriose ugdosi 15 vaikų. PU grupės dirba pagal II-ąjį priešmokyklinio ugdymo modelį;
6.2. ugdymo vieta – Lopšelio-darželio priešmokyklinio ugdymo grupės „Pelėdžiukai“, vaikų skaičius – 19  ir „Voveriukai“, vaikų skaičius – 15; jungtinėse grupėse: „Drugeliai“, vaikų skaičius – 6 ir „Sraigiukai“ – 9.  
6.3. ugdymo procesas prasideda 2026-09-01, baigiasi 2027-05-31;
6.4. „Pelėdžiukai“ grupės darbo laikas – 12 val. per diena, 60 val. per savaitę, kitų grupių darbo laikas 10,5 val. per dieną, 52 val. 30 min. per savaitę;
6.5. priešmokyklinio ugdymo grupėse pagal poreikį ugdomi specialiųjų ugdymosi poreikių turintys vaikai, kuriems teikiama švietimo pagalba;
6.5.1. vaikui, kuriam nustatyti specialieji ugdymosi poreikiai, Programą pritaiko Grupėje dirbantis priešmokyklinio ugdymo mokytojas (-ai) kartu su Lopšelio-darželio vaiko gerovės komisija, sudaryta vadovaujantis „Mokyklos vaiko gerovės komisijos funkcijų, sudarymo ir jos darbo organizavimo tvarkos aprašu“, patvirtintu Lietuvos Respublikos švietimo, mokslo ir sporto ministro 2024 m. liepos 19 d. įsakymu Nr. V-818.
6.5.2. Grupėje, kurioje ugdomi specialiųjų ugdymosi poreikių turintys vaikai, pagal jų individualius ugdymosi poreikius kartu su priešmokyklinio ugdymo mokytoju gali dirbti mokinio padėjėjas. Specialioji pagalba organizuojama vadovaujantis Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo, mokslo ir sporto ministro 2024 m. rugpjūčio 22 d. įsakymu Nr. V-898 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.
7. Ugdomoji kalba – lietuvių kalba;
8. Lopšelis-darželis, atsižvelgdamas į tėvų (globėjų) poreikius ir galimybes, su tėvais (globėjais) aptaria ir pasirašo mokymo sutartį, kurioje nurodoma: mokymo sutarties šalys, ugdymo Programa, jos pradžios ir pabaigos laikas, šalių įsipareigojimai, įtraukiant teises ir pareigas pagal Lietuvos Respublikos švietimo įstatymo 43 straipsnio 11 dalį bei 47 straipsnį, sutarties keitimo, nutraukimo pagrindai, padariniai ir kitos nuostatos, neprieštaraujančios kitiems teisės aktams.
9. Vaikų tėvai (globėjai) privalo užtikrinti vaiko punktualumą, reguliarų Lopšelio-darželio lankymą (jei vaikas negali atvykti, nedelsiant turi informuoti grupės mokytoją ar administracijos darbuotoją) ir kitų mokymo sutartyje nurodytų pareigų vykdymą.
10. Lopšelis-darželis dienyną sudaro elektroninio dienyno ,,Mūsų darželis“ duomenų pagrindu. Vaiko lankomumas yra žymimas grupės dienyne.
11. Grupėje vaikų skaičius nustatomas vadovaujantis Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313.
12. Programos įgyvendinimo laikotarpiu rekomenduojama organizuoti vaikų, ugdomų pagal priešmokyklinio ugdymo programą, atostogas pagal bendrojo ugdymo mokykloms nustatytą mokinių atostogų laiką ir tėvų (globėjų) poreikius:
12.1. ugdymo proceso metu vaikams skiriamos rudens, žiemos (Kalėdų), žiemos, pavasario (Velykų) atostogos. Į atostogų trukmę neįskaičiuojamos švenčių ir poilsio dienos.
12.2. atostogų trukmė 2026–2027 m. m.:

	Rudens atostogos
	2026 m. lapkričio 2 d. – 2026 m. lapkričio 8 d.

	Žiemos (Kalėdų) atostogos
	2026 m. gruodžio 23 d. – 2027 m. sausio 3 d.

	Žiemos atostogos
	2027 m. vasario 15 d. – 2027 m. vasario 21 d.

	Pavasario (Velykų) atostogos
	2027 m. kovo 22 d. – 2027 m. kovo 28 d.



III. PRIEŠMOKYKLINIO UGDYMO ORGANIZAVIMAS LOPŠELYJE-DARŽELYJE

13. Lopšelis-darželis:
13.1. informuoja tėvus (globėjus) apie priešmokyklinio ugdymo organizavimą lopšelyje-darželyje;
13.2. po ugdymo sutarties pasirašymo vaiką įregistruoja Mokinių registre, nurodant pirmąją mokinio ugdymosi dieną.
13.3. sutarčių registracijos numeriai kasmet pradedami nuo 1. Informacija atnaujinama, jei pasikeičia mokinio gyvenamosios vietos adresas, vardas arba pavardė.
13.4. nustato ugdomosios veiklos planavimo, pasiekimų vertinimo formą ir jų parengimo terminus;
13.5. pateikia mokyklai, vykdančiai pradinio ugdymo programą, ar kitam švietimo tiekėjui, kuris vykdys pradinio ugdymo programą, priešmokyklinio ugdymo mokytojo (-ų), švietimo pagalbos specialisto (-ų), jeigu buvo teikta pagalba, rekomendaciją, parengtą pagal Tvarkos aprašo priede pateiktą formą (toliau – Rekomendacija), kuri turi būti pasirašyta priešmokyklinio ugdymo mokytojo (-ų) ir patvirtinta Lopšelio-darželio direktoriaus (aprašo priedas Nr. 1);
13.6. namie ugdomų vaikų, tėvų (globėjų) pageidavimu ir vaiko gerovės komisijai leidus, sudaro galimybę dalyvauti Lopšelio-darželio veiklose ar renginiuose.
14. Priešmokyklinio ugdymo mokytojas:
14.1. organizuoja ugdomąją veiklą pagal Programą, atsižvelgdamas į patvirtinto modelio ypatumus, individualius vaikų poreikius. Nepriklausomai nuo modelio, priešmokyklinio ugdymo procesas yra vientisas, neskaidomas į atskiras sritis (atskirus dalykus) ir vyksta integruotai visą modelyje nustatytą laiką;
14.2. siekdamas dermės ir ugdymo tęstinumo tarp priešmokyklinio ir pradinio ugdymo programų, yra susipažinęs su pirmos klasės ugdymo programos nuostatomis, skirtomis pirmai-antrai klasei;
14.3. vertina vaikų pažangą ir pasiekimus vadovaudamasis Programa;
14.4. per 8 savaites nuo Programos pradžios atlieka vaikų pirminį pasiekimų vertinimą ir aptaria jį su tėvais (globėjais);
14.5. pagal Lopšelio-darželio nustatytą formą vaikų pasiekimus fiksuoja elektroniniame dienyne ,,Mūsų darželis“;
14.6. baigus Programą vertinama pažanga ir pasiekimai pagal visas Programoje ugdomas kompetencijas ir visose Programoje aprašytose pasiekimų srityse, aptaria su tėvais (globėjais) ir parengia Rekomendaciją pagal Tvarkos aprašo priede nustatytą formą;
14.7. vaiko, turinčio specialiųjų ugdymosi poreikių, pasiekimus vertina kartu su Lopšelio- darželio vaiko gerovės komisija, aptaria su tėvais (globėjais) ir parengia Rekomendaciją, skirtą  mokyklai, vykdančiai pradinio ugdymo programą ir Mokyklos vaiko gerovės komisijai;
14.8. vaikų pažangą Programos įgyvendinimo laikotarpiu vertina nuolat, pasirinkdamas vertinimo būdus ir metodus;
14.9. ugdymas namie organizuojamas laikantis ugdymo proceso organizavimo higienos reikalavimų, atsižvelgiant į vaiko sveikatos būklę ir organizmo funkcines galimybes, pagal Lopšelio-darželio direktoriaus patvirtintą ir su vienu iš vaiko tėvų (globėjų) suderintą individualų ugdymo tvarkaraštį, bet ne mažiau kaip 2 kartus per savaitę.
14.10. priešmokyklinio ugdymo mokytojas, ugdantis vaiką namie, vaiko ugdymosi pažangą ir pasiekimus vertina nuolat, pasirinkdamas tinkamus vertinimo būdus ir metodus, o pasiekimus fiksuoja elektroniniame dienyne „Mūsų darželis“. Ne rečiau kaip kartą per Lopšelio-darželio nustatytą ugdymo laikotarpį vaiko ugdymo rezultatus aptaria kartu su tėvais (globėjais) ir Lopšelio-darželio vaiko gerovės komisija.

IV. PRIEŠMOKYKLINIO UGDYMO ORGANIZAVIMAS KARANTINO, EKSTREMALIOS SITUACIJOS, EKSTREMALAUS ĮVYKIO AR ĮVYKIO, KELIANČIO PAVOJŲ UGDYTINIŲ SVEIKATAI IR GYVYBEI, LAIKOTARPIU ARBA ESANT APLINKYBĖMS LOPŠELYJE-DARŽELYJE, DĖL KURIŲ UGDYMO PROCESAS NEGALI BŪTI ORGANIZUOJAMAS KASDIENIU UGDYMO PROCESO ORGANIZAVIMO BŪDU

15. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų ugdytinių sveikatai ir gyvybei (toliau – Ypatingos aplinkybės) laikotarpiu arba esant aplinkybėms Lopšelyje-darželyje, dėl kurių priešmokyklinis ugdymas negali būti organizuojamas Grupėje (Lopšelis-darželis yra dalykų brandos egzaminų centras, vyksta remonto darbai Lopšelyje-darželyje ir kt.), ugdymo procesas gali būti koreguojamas arba laikinai stabdomas, arba organizuojamas nuotoliniu ugdymo proceso organizavimo būdu (toliau – Nuotolinis  ugdymo būdas).
16. Lopšelio-darželio direktorius, nesant valstybės, savivaldybės lygio sprendimų dėl ugdymo proceso organizavimo esant ypatingoms aplinkybėms ar esant aplinkybėms Lopšelyje-darželyje, dėl kurių ugdymo procesas negali būti organizuojamas kasdieniu mokymo proceso organizavimo būdu, gali priimti sprendimus:
16.1. laikinai koreguoti ugdymo proceso įgyvendinimą:
16.1.1. keisti nustatytą ugdymo trukmę;
16.1.2. keisti nustatytą ugdymo pradžios ir pabaigos laiką;
16.1.3. ugdymo procesą perkelti į kitas aplinkas;
16.1.4. priimti kitus aktualius ugdymo proceso ir vidaus bei darbo tvarkos (pvz., dėl veido kaukių dėvėjimo ir pan.) organizavimo sprendimus, mažinančius / šalinančius pavojų mokinių sveikatai ir gyvybei;
16.1.5. laikinai stabdyti ugdymo procesą, kai dėl susidariusių aplinkybių Lopšelio-darželio aplinkoje nėra galimybės jo koreguoti ar tęsti ugdymo procesą Grupėje kasdieniu ugdymo proceso organizavimo būdu nei Nuotoliniu ugdymo būdu, pvz., sutrikus elektros tinklų tiekimui ir kt. Ugdymo procesas Lopšelio-darželio direktoriaus sprendimu gali būti laikinai stabdomas 1–2 darbo dienas. Lopšelio-darželio direktorius sprendimą dėl ugdymo proceso stabdymo raštu derina su Kretingos savivaldybės administracijos švietimo skyriumi.
17. Valstybės, savivaldybės lygiu priėmus sprendimą ugdymą organizuoti Nuotoliniu ugdymo būdu, Lopšelis-darželis:
17.1. vadovaujasi Kretingos lopšelio-darželio ,,Pasaka“ ikimokyklinio, priešmokyklinio ir specialiojo ugdymo nuotoliniu būdu mokymo(si)  taisyklėmis, patvirtintomis Kretingos lopšelio-darželio ,,Pasaka“ direktoriaus 2020 m. kovo 23 d. įsakymu Nr. V1-18;
17.2. pertvarko ugdymo pagal Programą veiklų tvarkaraštį, pritaikydama jį ugdymo procesui organizuoti nuotoliniu mokymo būdu: konkrečios grupės tvarkaraštyje numato sinchroniniam ir asinchroniniam ugdymui skiriamą laiką. Galima nepertraukiamo sinchroninio ugdymo trukmė per dieną – iki 1 val.;
17.3. susitaria ir suderina su mokytojais (priešmokyklinio ugdymo, ikimokyklinio ugdymo, meninio ugdymo, pagalbos mokiniui specialistais) dėl tarpusavio bendradarbiavimo, ugdymo turinio integracijos, kad nuotoliniu būdu vykdomas ugdymo procesas būtų įvairus ir prasmingas, atsižvelgiant į vaikų galimybes ir amžiaus ypatumus;
17.4. susitaria, kaip bus skiriamos ugdymosi užduotys, kaip pateikiama ugdymui(si) reikalinga medžiaga ar informacija, kada ir kokiu būdu vaikai kartu su tėvais (globėjais) gali paprašyti mokytojo pagalbos ir paaiškinimų, kiek vaikai turės skirti laiko užduotims atlikti, kaip reguliuojamas jų krūvis, kaip suteikiamas grįžtamasis ryšys vaikams, jų tėvams (globėjams) ir fiksuojami pasiekimai ir pan.

V. BAIGIAMOSIOS NUOSTATOS

18. Priešmokyklinio ugdymo mokytojas Programą įgyvendina vadovaudamasis Lietuvos Respublikos švietimo įstatymu ir šiuo Tvarkos aprašu.
19. Priešmokyklinis ugdymas finansuojamas valstybės ir savivaldybės biudžetų bei kitomis teisėtai gautomis lėšomis teisės aktų nustatyta tvarka.





Kretingos lopšelio-darželio „Pasaka“ 2026-2027 m. m. priešmokyklinio ugdymo tvarkos aprašo
Priedas Nr. 1

PRIEŠMOKYKLINIO UGDYMO MOKYTOJO (-Ų) AR JUNGTINĖS GRUPĖS IKIMOKYKLINIO UGDYMO MOKYTOJO (-Ų) REKOMENDACIJA

KRETINGOS LOPŠELIS-DARŽELIS „PASAKA“

_________________ Nr. ______
    (Data)

Vaiko vardas, pavardė ________________________________________________

Gimimo data _______________________________________________________

Ugdymosi kalba_____________________________________________________

Gimtoji kalba _______________________________________________________

Mokyklos kontaktai (tel. numeris, el. pašto adresas)
________________________________________________________________________________


Vaiko pasiekimai – kompetencijos, baigus Priešmokyklinio ugdymo bendrąją programą:

1. Komunikavimo kompetencija ________________________________________________________________________________
________________________________________________________________________________
2. Kultūrinė kompetencija
________________________________________________________________________________
________________________________________________________________________________
3. Kūrybiškumo kompetencija
________________________________________________________________________________
________________________________________________________________________________
4. Pažinimo kompetencija
________________________________________________________________________________
________________________________________________________________________________
5. Pilietiškumo kompetencija
________________________________________________________________________________
________________________________________________________________________________
6. Skaitmeninė kompetencija
________________________________________________________________________________
________________________________________________________________________________
7. Socialinė, emocinė ir sveikos gyvensenos kompetencija
________________________________________________________________________________
________________________________________________________________________________
8. Teikta švietimo pagalba (jos rezultatai) ir rekomendacija dėl švietimo pagalbos tęstinumo
________________________________________________________________________________
________________________________________________________________________________
9. Kita svarbi informacija (pvz., adaptacija grupėje, lankomumas ir kt.)
________________________________________________________________________________
________________________________________________________________________________

IŠVADA* dėl rekomendacijos tęsti vaiko mokymą pagal Pradinio ugdymo bendrąją programą arba tęsti vaiko ugdymą pagal Priešmokyklinio ugdymo bendrąją programą (nurodyti, kurias kompetencijas ir ką konkrečiai jose tobulinti, kitą svarbią informaciją, kodėl rekomenduojama tęsti ugdymą(si) pagal Priešmokyklinio ugdymo bendrąją programą), įvertinus visų metų vaiko pažangą ir pasiekimus ugdantis pagal Priešmokyklinio ugdymo bendrąją programą:

________________________________________________________________________________
________________________________________________________________________________

* IŠVADA nerašoma, kai vaikui tais kalendoriais metais sueina 7 metai ir jis privalo pradėti ugdytis pagal Pradinio ugdymo bendrąją programą.



Mokyklos vadovas		_________________	__________________________
(Parašas)		          (Vardas ir pavardė)

Priešmokyklinio ugdymo mokytojas (-ai) ______________           ___________________________
(Parašas)		        (Vardas ir pavardė)

ar

Jungtinės grupės ikimokyklinio ugdymo mokytojas (-ai) ______________        __________________
(Parašas)                   (Vardas ir pavardė)

_____________________________

1

